
Кіріспе бөлігі

Қазақстан Республикасының Сыбайлас жемқорлыққа қарсы іс-қимыл агенттігінің 2022 жылғы 5 сәуірдегі №10 бұйрығымен бекітілген Ішкі талдау жүргізу қағидаларына сәйкес Тараз қаласы әкімдігінің жұмыспен қамту және әлеуметтік бағдарламалар бөлімінде сыбайлас жемқорлық тәуекелдеріне ішкі талдау жүргізілді.
2026 жылғы 7 шілдедегі №28-н/қ Тараз қаласы әкімдігінің жұмыспен қамту және әлеуметтік бағдарламалар бөлімінің қызметіндегі «Сыбайлас жемқорлық тәуекелдеріне ішкі талдау жүргізу туралы» бұйрығы негізінде 2025 жылдың II тоқсанынан бастап 2026 жылдың I тоқсанын қоса алғандағы кезеңі үшін сыбайлас жемқорлық тәуекелдеріне ішкі талдау жүргізілді.
Ішкі талдау жұмыстары 2026 жылғы 14 шілде мен 21 тамыз аралығында жүргізілді.
Сонымен қатар, Бөлім басшысының 2026 жылғы 7 шілдедегі №27-н/қ «Сыбайлас жемқорлыққа қарсы іс-қимыл және алдын алу» жобаларын орындау бойынша жауапты тұлғаны бекіту туралы бұйрығымен сыбайлас жемқорлыққа қарсы іс-қимыл және оның алдын алу бағытындағы іс-шараларды ұйымдастыруға және орындауға жауапты тұлға бекітілген. 
Ішкі талдау жүргізілетіні туралы ақпарат 2026 жылғы 29 маусымда бөлімнің ресми әлеуметтік желідегі парақшаларында орналастырылды.
Сыбайлас жемқорлық тәуекелдеріне ішкі талдау нәтижелерін жария талқылау туралы ақпарат 2026 жылғы 14 тамызында бөлімінің ресми әлеуметтік желідегі парақшаларында орналастырылды.
Ішкі талдау барысында бөлімнің құрылымдық бөлімшелерінің функционалдық міндеттері, мемлекеттік қызметтер көрсету тәртібі, ішкі процестер, бухгалтерлік есеп, бюджеттік бағдарламаларды қаржыландыру және мемлекеттік сатып алу рәсімдері қаралды.
Талдаудың негізгі мақсаты нақты сыбайлас жемқорлық құқық бұзушылықтарды анықтау емес, сыбайлас жемқорлық тәуекелдерінің туындауына ықпал етуі мүмкін процестер мен жағдайларды анықтау, сондай-ақ олардың алдын алу және төмендету бойынша профилактикалық шараларды белгілеу болды.



Сипаттамалық бөлігі
1.Құқықтық актілердегі және ішкі құжаттардағы сыбайлас жемқорлық тәуекелдері

Бөлімнің қызметін реттейтін негізгі нормативтік құқықтық актілерге Қазақстан Республикасының Конституциясы, Қазақстан Республикасының Әлеуметтік кодексі, «Мемлекеттік көрсетілетін қызметтер туралы» Қазақстан Республикасының Заңы, «Сыбайлас жемқорлыққа қарсы іс-қимыл туралы» Қазақстан Республикасының Заңы, «Қазақстан Республикасындағы жергілікті мемлекеттік басқару және өзін-өзі басқару туралы» Қазақстан Республикасының Заңы, мемлекеттік сатып алу саласындағы Қазақстан Республикасының заңнамасы, сондай-ақ халықты жұмыспен қамту және әлеуметтік қорғау мәселелерін реттейтін өзге де нормативтік құқықтық актілер жатады.Сонымен қатар, Бөлімнің қызметі Тараз қаласы әкімдігінің қаулыларымен, Тараз қаласы мәслихатының шешімдерімен, Бөлім туралы ережемен, құрылымдық бөлімшелер туралы ережелермен, лауазымдық нұсқаулықтармен, басшының бұйрықтарымен және өзге де ішкі құжаттармен реттеледі. Сыбайлас жемқорлық тәуекелдерін ішкі талдау қорытындылары бойынша сыбайлас жемқорлық тәуекелдері анықталған жоқ.

2. Ұйымдастырушылық-басқарушылық қызметтегі 
сыбайлас жемқорлық тәуекелдері

1)Персоналды басқару, оның ішінде сыбайлас жемқорлық тәуекелдеріне ұшыраған лауазымдарды айқындау
Бөлім өз қызметін қала әкімдігінің 2011 жылғы 21 қыркүйектегі №3183 қаулысымен бекітілген Ереже негізінде жүзеге асырады. Қала әкімдігінің 2025 жылғы 22 қантардағы №208 «Облыстың жергілікті атқарушы органдарының штата санының лимиті туралы «Облыс әкімдігінің 2021 жылғы 22 желтоқсандағы №2 қаулысына өзгерістер енгізу туралы» қаулысына сәйкес 2025 жылғы 21 қантарда №2 штата саны және бөлімінің құрылымы бекітілді. Штат кестесіне сәйкес бөлімінің мамандармен түгел қамтамасыз етілген, 1 бос лауазым (2026 жылғы 03 қазанына негізгі қызметкер бала күтіміне жалақысы сақталмайтын демалыста) бар.
Қызметкерлерді бос лауазымдарға жұмысқа қабылдау рәсімдерің қала әкімінің аппараты жүргізеді.
Бөлім қызметкерлеріне қатысты Қазақстан Республикасының «Сыбайлас жемқорлыққа қарсы іс-қимыл туралы» Заңында белгіленген сыбайлас жемқорлыққа қарсы шектеулердің  сақталуы зерделенді. Талдау нәтижесінде белгіленген шектеулерді бұзу фактілері анықталған жоқ. Сыбайлас жемқорлық тәуекелдерін ішкі талдау қорытындылары бойынша сыбайлас жемқорлық тәуекелдері анықталған жоқ.


2)Мүдделер қақтығысының алдын алу және реттеу
Ішкі талдау барысында Бөлім қызметкерлерінің мүдделер қақтығысын болдырмау және реттеу жөніндегі міндеттерінің орындалуына талдау жүргізілді.
Талдау нәтижесінде Бөлім қызметкерлерінің қызметтік міндеттерін орындау кезінде жеке мүдделерінің туындауына жол бермеу, сондай-ақ мүдделер қақтығысы туындаған жағдайда ол туралы белгіленген тәртіппен хабарлау жөніндегі талаптарды сақтау мәселелері зерделенді.
Қызметкерлерге мүдделер қақтығысын болдырмау, анықтау және реттеу жөніндегі міндеттері түсіндірілген. Қызметтік міндеттерді орындау барысында жеке мүдделер мен қызметтік өкілеттіктер арасында қайшылық туындаған жағдайда, Қазақстан Республикасының қолданыстағы заңнамасына сәйкес тиісті шаралар қабылдау көзделген.
Талдау барысында Бөлім қызметкерлері тарапынан мүдделер қақтығысының туындау фактілері, сондай-ақ мүдделер қақтығысын реттеу талаптарын бұзу жағдайлары анықталған жоқ.

3) Мемлекеттік қызметтер көрсету
Бүгінгі таңда мемлекеттік көрсетілетін қызметтер тізіліміне сәйкес Бөлім тарапынан 15 мемлекеттік қызмет көрсетіледі. Оның ішінде 1 мемлекеттік қызмет қағаз түрінде, 14 мемлекеттік қызмет «Азаматтарға арналған үкімет» мемлекеттік корпорациясы және электрондық үкіметтің веб-порталы арқылы көрсетіледі.
2026 жылғы қаңтар айынан бастап барлығы 29 325 мемлекеттік қызмет көрсетілді.
Оның ішінде: бөлім арқылы – 535 қызмет (1,8%); «Азаматтарға арналған үкімет» мемлекеттік корпорациясы арқылы – 14 802 қызмет (50,5%); электрондық үкіметтің веб-порталы арқылы – 13 988 қызмет (47,7%).
Мемлекеттік қызметтерді көрсету мерзімдерінің бұзылу фактілері анықталған жоқ. Мемлекеттік қызметтерді көрсету сапасына қатысты арыз-шағымдар келіп түскен жоқ.
Жүргізілген ішкі талдау нәтижесінде мемлекеттік қызметтер көрсету саласында сыбайлас жемқорлық тәуекелдері анықталған жоқ.

4)Рұқсат беру функцияларын жүзеге асыру
Тараз қаласы әкімдігінің жұмыспен қамту және әлеуметтік бағдарламалар бөлімі рұқсат беру функцияларын жүзеге асырмайды.

5)Бақылау-тексеру функцияларын жүзеге асыру
Тараз қаласы әкімдігінің жұмыспен қамту және әлеуметтік бағдарламалар бөлімі бақылау-тексеру функцияларын жүзеге асырмайды.

6)Бюджет қаражатын игеру және бөлу
Бюджеттік операциялар бойынша ақшалай түрдегі ақпаратты жинау, тіркеу және қорытындылау, сондай-ақ олардың үздіксіз құжаттық есебін жүргізу жүзеге асырылады. Ай сайын қаржыландыру жоспарының жылдық сомаларын айлар бойынша бөлуге, қаржыландыру жоспарына енгізілетін өзгерістердің негізділігіне талдау және бағалау жүргізіледі, қаржыландыру жоспарының орындалмау себептері анықталып, бюджеттік бағдарламалардың орындалуы туралы есептер жасалады.
Бюджеттік бағдарламаларды жоспарлау және игеру бойынша 2026 жылғы тамыз айына нақтыланған қаржыландыру жоспары 4 501 417,0 мың теңгені құрады, оның ішінде облыстық бюджеттен – 980 923,0 мың теңге, жергілікті бюджеттен – 3 520 494,0 мың теңге.
Қаржыландыру жоспары 4 499 364,6 мың теңгеге, немесе 99,9%-ға орындалды. Игерілмеген қаражат көлемі 2 052,4 мың теңгені құрады.
2026 жылғы тамыз айында қаржыландыру жоспарын орындау мақсатында жергілікті бюджет және облыстық бюджеттен берілетін трансферттер бойынша қаржыландыру жоспарына тиісті өзгерістер енгізіліп, бюджеттік бағдарламалардың 99,9%-ға орындалуы қамтамасыз етілді.
Қызметкерлердің еңбекақысы, салықтары мен әлеуметтік аударымдары толық есептеліп, белгіленген мерзімде аударылды. Келісімшарттарға сәйкес коммуналдық қызметтерге, сатып алынған тауарларға, көрсетілген қызметтер мен орындалған жұмыстарға ақы төлеу белгіленген мерзімдерде жүзеге асырылды.
Жүргізілген ішкі талдау нәтижесінде бюджет қаражатын игеру және бөлу саласында сыбайлас жемқорлық тәуекелдері анықталған жоқ.

7) Мемлекеттік сатып алуды жүзеге асыру
Мемлекеттік сатып алу Қазақстан Республикасының қолданыстағы заңнамасының талаптарына сәйкес жүзеге асырылады. Мемлекеттік сатып алуды жоспарлау, ұйымдастыру және өткізу белгіленген тәртіппен жүргізіледі.
2026 жылы мемлекеттік сатып алулар бекітілген жоспарға сәйкес жүзеге асырылып, сатып алу рәсімдерінің ашықтығы мен заңдылығы қамтамасыз етілді. Мемлекеттік сатып алу барысында тауарларды, жұмыстар мен көрсетілетін қызметтерді сатып алу қажеттілігі негізделіп, тиісті техникалық ерекшеліктер әзірленді.
Мемлекеттік сатып алу рәсімдерін жүргізу барысында өнім берушілерге негізсіз артықшылық беру, бәсекелестікті шектеу, сатып алу талаптарын белгілі бір өнім берушіге бейімдеу фактілері анықталған жоқ.
Мемлекеттік сатып алу саласындағы заңнама талаптарының сақталуына ішкі бақылау жүргізіледі.
Жүргізілген ішкі талдау нәтижесінде мемлекеттік сатып алуды жүзеге асыру саласында сыбайлас жемқорлық тәуекелдері анықталған жоқ.

8) Бюджеттік жоспарлау
Бюджеттік жоспарлау Қазақстан Республикасының бюджет заңнамасының талаптарына сәйкес жүзеге асырылады. Бюджеттік бағдарламалар бойынша шығыстар ұйымның бекітілген міндеттері мен функцияларына сәйкес жоспарланады.
Бюджеттік өтінімдерді қалыптастыру кезінде қажеттіліктердің негізділігі, жоспарланған шығыстардың көлемі және бюджет қаражатын тиімді пайдалану мүмкіндігі ескеріледі.
Бюджеттік бағдарламаларды жоспарлау және қаржыландыру барысында тиісті есептеулер мен негіздемелер жүргізіліп, белгіленген тәртіппен келісу және бекіту рәсімдері сақталады.
Бюджеттік жоспарлау процесінде бюджет қаражатын негізсіз жоспарлау, жекелеген шығыстарға артықшылық беру немесе қаражатты жеке мүддеге пайдалану фактілері анықталған жоқ.
Жүргізілген ішкі талдау нәтижесінде бюджеттік жоспарлау саласында сыбайлас жемқорлық тәуекелдері анықталған жоқ.

9) Жеке және заңды тұлғалармен шарттар жасасу
Бөлімнің жеке және заңды тұлғалармен шарттар жасасу қызметіне талдау жүргізілді. Шарттар Қазақстан Республикасының қолданыстағы заңнамасына және белгіленген талаптарға сәйкес жасалады.
Шарттарды жасасу барысында тараптардың құқықтары мен міндеттері, шарттың орындалу мерзімдері, жауапкершілік шаралары және өзге де талаптар нақты айқындалады. Шарттарды жасасу және орындау кезінде тиісті құжаттарды рәсімдеу және келісу тәртібі сақталады.
Шарттардың орындалуына, көрсетілген қызметтер мен орындалған жұмыстардың сапасына және қабылдануына тиісті бақылау жүргізіледі. Шарттарды жасасу кезінде жеке немесе заңды тұлғаларға негізсіз артықшылық беру, мүдделер қақтығысы немесе өзге де сыбайлас жемқорлық сипатындағы фактілер анықталған жоқ.
Жүргізілген ішкі талдау нәтижесінде жеке және заңды тұлғалармен шарттар жасасу саласында сыбайлас жемқорлық тәуекелдері анықталған жоқ

10)Цифрлық жүйелерді әзірлеу және пайдалану
Бөлім ақпараттық жүйелерді әзірлеуді жүзеге асырмайды.
Бөлім өз қызметін жүзеге асыру барысында «Е-Собес», «Е-Otinish», «Е-Qyzmet», «Документолог», «Enbek.kz», «Қазынашылық-Клиент», «Электрондық мемлекеттік сатып алу порталы», «1С-Бухгалтерия», «1С:Мекеме», «Сот кабинеті», «Шетелдік жұмыс күші» және «Әлеуметтік көмек» ақпараттық жүйелері мен ақпараттық ресурстарын пайдаланады.
Бөлімнің негізгі жұмыс процестері ақпараттық жүйелер арқылы автоматтандырылған түрде жүзеге асырылады. Мемлекеттік қызметтерді көрсету, өтініштерді қабылдау және қарау, әлеуметтік көмек тағайындау, жұмыспен қамтуға жәрдемдесу, мемлекеттік сатып алуды жүргізу, қаржылық және басқа да қызметтік рәсімдер электрондық жүйелер арқылы жүзеге асырылады.

Ақпараттық жүйелерге қолжетімділік қызметкерлердің функционалдық міндеттеріне сәйкес беріледі. Автоматтандырылған процестердің қолданылуы адами факторды және субъективті шешім қабылдау мүмкіндігін барынша азайтады.
Жүргізілген ішкі талдау нәтижесінде цифрлық жүйелерді әзірлеу және пайдалану саласында сыбайлас жемқорлық тәуекелдері анықталған жоқ.

11)Талдау объектісінің ұйымдастырушылық-басқарушылық қызметінен туындайтын өзге де мәселелер
Бөлімнің ұйымдастырушылық-басқарушылық қызметіне, оның ішінде бизнес-процестерді ұйымдастыруға және өкілеттіктерді бөлуге, азаматтардың өтініштерін қарауға, мүдделі тұлғалармен өзара іс-қимыл жасауға, мүлік пен активтерді басқаруға, қызметтің ашықтығы мен жариялылығын қамтамасыз етуге, сондай-ақ сыбайлас жемқорлыққа қарсы іс-қимыл жөніндегі жұмысты ұйымдастыруға талдау жүргізілді.
Бөлімде қызметтік міндеттер мен өкілеттіктер қызметкерлер арасында лауазымдық міндеттеріне сәйкес бөлінген. Қабылданатын шешімдер қолданыстағы заңнама және ішкі құжаттар талаптарына сәйкес жүзеге асырылады.
Азаматтардың өтініштері «Е-Otinish» ақпараттық жүйесі арқылы қабылданып, тіркеледі және белгіленген тәртіппен қаралады. Өтініштерді қарау мерзімдерінің сақталуына бақылау жүргізіледі.
Бөлім қызметінің ашықтығы мен жариялылығы қолданыстағы заңнама талаптарына сәйкес қамтамасыз етіледі. Азаматтар мен заңды тұлғаларға қажетті ақпаратты алу мүмкіндігі беріледі.
Бөлімде сыбайлас жемқорлықтың алдын алуға, сыбайлас жемқорлық тәуекелдерін анықтауға және болдырмауға бағытталған профилактикалық жұмыстар тұрақты негізде жүргізіледі.
Талдау барысында ұйымдастырушылық-басқарушылық қызметтен туындайтын өзге де мәселелер бойынша сыбайлас жемқорлық құқық бұзушылықтарына жағдай жасайтын фактілер анықталған жоқ.
Жүргізілген ішкі талдау нәтижесінде осы бағыт бойынша сыбайлас жемқорлық тәуекелдері анықталған жоқ.

Қорытынды бөлігі
Жүргізілген сыбайлас жемқорлық тәуекелдеріне ішкі талдау нәтижелері бойынша «Тараз қаласы әкімдігінің жұмыспен қамту және әлеуметтік бағдарламалар бөлімі» коммуналдық мемлекеттік мекемесінің қызметіне қатысты құқықтық актілер мен ішкі құжаттар, сондай-ақ ұйымдастырушылық-басқарушылық қызметінің негізгі бағыттары зерделенді.
Жүргізілген талдау нәтижелері бойынша сыбайлас жемқорлық тәуекелдерінің алдын алу мақсатында қолданыстағы заңнама мен ішкі құжаттардың талаптарын сақтау, мүдделер қақтығысына және «Сыбайлас жемқорлыққа қарсы іс-қимыл туралы» Қазақстан Республикасының Заңын бұзушылықтарға жол бермеу бойынша қажетті бақылау шараларын қабылдау, тиісті іс-шаралар өткізу және профилактикалық жұмыстарды тұрақты түрде жүргізу ұсынылады.



Бөлім басшысының орынбасары,
комиссия төрайымы                                                                  Р.Талканбаева


Халықты жұмыспен қамту және жалпы                                 
секторының меңгерушісі, комиссия мүшесі                    Ф.Кошкимбаева


Әлеуметтік көмек көрсету секторының 
меңгерушісі, комиссия мүшесі                                                А.Сапаралиева



Мүгедектермен және ардагерлермен 
жұмыс жүргізу секторының меңгерушісі, 
комиссия мүшесі                                                                       Г.Дуйсекова



Бухгалтерлік есеп және бюджеттік 
бағдарламаларды қаржыландыру секторының 
меңгерушісі, комиссия мүшесі                                               Ш.Айбасова
                                          



Хаттамалаған: Ә.Махамбетова
